Προς την Πρόεδρο του Δημ. Συμβουλίου Μεταμόρφωσης κα. Χαρ. Νικολοπούλου

ΑΙΤΗΣΗ  
Σύγκλησης του Δημοτικού Συμβουλίου ( άρθρο 67 παρ.2 περ.δ’ Ν.3852/10)

Οι υπογράφοντες Δημ.Σύμβουλοι Μεταμόρφωσης αιτούμεθα τη σύγκληση του Δημ.Συμβουλίου ,σύμφωνα με το άρθρο 67 παρ.2 περ.δ’,με μοναδικό θέμα συζήτησης :  
«Υλοποίηση ή ανάκληση των υπ’αριθμ 263/22-11-2017 και 210/18-7-2018 αποφάσεων του Δημ.Συμβουλίου».

Όπως είναι γνωστό , οι προαναφερόμενες αποφάσεις του Δ.Σ. ,αφορούν μία κορυφαία επιλογή για το μέλλον του Δήμου,της πόλης και της κοινωνίας :  
την απόκτηση του μοναδικού και σημαντικότερου από ιστορική, πολιτισμική, αρχιτεκτονική, αισθητική, ρυμοτομική και περιβαλλοντολογική άποψη υπ’αριθμ 33. Ο.Τ ιδιοκτησίας Ιω. Κουτσουμπέλη  
Η πρώτη ήταν προκαταρκτική και αναγκαία προϋπόθεση για να κινηθούν οι σχετικές διαδικασίες που ορίζονται από το νόμο. Η δεύτερη αφενός επιβεβαίωσε την βούληση του Δημ. Συμβουλίου για την απευθείας αφορά του ακινήτου και αφετέρου καθόρισε του όρους της αγοραπωλησίας.  
Η δεύτερη και οριστική απόφαση ήταν ομόφωνη υπέρ της απευθείας αγοράς του συγκεκριμένου ακινήτου ως μοναδικού για το Δήμο ενώ για τους όρους της αγοράς του υπήρξαν πέντε λευκές ψήφοι με το πρόσχημα ότι δεν έγινε δεκτή η πρόταση για τη συγκρότηση διαπαραταξιακής πολιτικής που θα συζητούσε το τίμημα. Μία από τις λευκές ψήφους του επικεφαλής της τότε δημοτικής παράταξης «Νέοι Ορίζοντες» ήταν διότι δεν έγινε δεκτή η πρόταση του για ευνοϊκότερο για τον πωλητή και δυσμενέστερο για τον Δήμο διακανονισμό του τιμήματος (προτείνει τρεις αντί τεσσάρων εξαμηνιαίων δόσεων για το πιστούμενο μέρος του τιμήματος).  
Κατά καθολική παραδοχή του τότε Δημ. Συμβουλίου αλλά και ολόκληρης της κοινωνίας. η απόκτηση του συγκεκριμένου ακινήτου από το Δήμο αποτελεί ένα μεγάλο άλμα για το μέλλον της πόλης και την καλύτερη επενδυτική και αναπτυξιακή τοποθέτηση των διαθεσίμων του Δήμου.  
Η συγκεκριμένη αγορά , εντασσόταν σε μια συνολικότερη πολιτική της τότε διοίκησης ,που εκτιμούσε ότι οι γενικότερες οικονομικές συνθήκες της κτηματαγοράς σε συνδυασμό και με τις ανάγκες της πόλης για την απόκτηση ζωτικών για το μέλλον της χώρας και την υλοποίηση σημαντικών ρυμοτομικών επιλογών ,καθιστούσαν πρώτη προτεραιότητα και άριστη αξιοποίηση των διαθεσίμων, την απόκτηση ακινήτων των δύο αυτών κατηγοριών. Αυταπόδεικτα κορυφαία μεταξύ όλων των αγορών που αποφάσισε το Δημ. Συμβούλιο ήταν αυτή του 33 Ο.Τ.  
Η κεντρική αυτή πολιτική και η ορθότητα της ,δεν αμφισβητήθηκε ουσιαστικά από κανένα πέρα από επιμέρους μικροπολιτικές μεθοδεύσεις και αντιπολιτευτικούς τακτικισμούς. Και πάντως, δεν υπήρξε ποτέ ουσιαστική αμφισβήτηση από το σημερινό Δήμαρχο και την παράταξη του.

Μετά τις δημοτικές εκλογές, η νεοεκλεγείσα δημοτική αρχή ακολούθησε μια αντιθεσμική και ακατανόητη τακτική με ακατάληπτες και αντιφατικές δικαιολογίες σχετικά με τις εκκρεμούσες αγορές ακινήτων γενικά και ειδικότερα για τη σημαντικότερη από αυτές για την οποία ζητάμε τη σύγκληση του Δημ. Συμβουλίου επιφυλλασόμενες για τις υπόλοιπες. Συγκεκριμένα:  
Ο νεοεκλεγείς Δήμαρχος κ.Σ. Σαραούδας από την επομένη της εκλογής του και τρείς μήνες πριν αναλάβει τα καθήκοντα του, αποδύθηκε σε μια μανιασμένη προσπάθεια να ματαιώσει ή έστω να παρακωλύσει τις αγορές. Στην πρώτη μετεκλογική επικοινωνία του με τον τότε Δήμαρχο ,ζήτησε να μην γίνει καμιά από τις αποφασισμένες – οι περισσότερες ομόφωνα- αγορές ακινήτων χωρίς καμιά αιτιολόγηση για την απαίτησή του αυτή και την συνακόλουθη αναστολή υλοποίησης αποφάσεων του Δημ. Συμβουλίου, που αποτελεί ρητή νομική υποχρέωση του Δημάρχου είτε είναι επερχόμενος είτε είναι νεοεκλεγείς. Περιορίστηκε μόνο στη «διαβεβαίωση» ότι δεν πρόκειται να οικειοποιηθεί, ως δικό του έργο, τις αγορές αυτές. Στην άρνηση του εν ενεργεία τότε Δημάρχου να αποδεχθεί την απαίτηση, ο κ. Σαραούδας επιδόθηκε σε μια κακότεχνη και περίεργη προσπάθεια παρεμπόδισης των μεταβιβαστικών συμβολαίων, προειδοποιώντας με απειλητικούς υπαινιγμούς υπηρεσίες και υπαλλήλους ,προσφεύγοντας στον Επίτροπο του Ελεγκτικού Συνεδρίου και στο ίδιο το Ελεγκτικό Συνέδριο με αίτημα να μην γίνουν τα συμβόλαια ,εκτιθέμενος έτσι ο ίδιος και εκθέτοντας το Δήμο με τις αβάσιμες και έκνομες αξιώσεις του. Αποκορύφωμα της τακτικής του αυτής ήταν η αναφερόμενη προεχόντως στην αγορά του 33 Ο.Τ παρακάτω δήλωση του, που εξέδωσε στις 8-8-2019 :

«Η επιμονή και η βιασύνη της απερχόμενης δημοτικής αρχής για την απευθείας αγορά οικοπέδων δεν είναι απλά πρωτόγνωρη αλλά κι εξαιρετικά περίεργη.  
Οι πολίτες της Μεταμόρφωσης πρόσφατα αποδοκίμασαν αυτή την απόφαση ,ενώ κι εγώ προσωπικά κάλεσα τον Δήμαρχο να μην την υλοποιήσει και να αφήσει το ζήτημα ανοιχτό για την επόμενη Δημοτική Αρχή.  
Δυστυχώς, όμως, ο ίδιος επιμένει –μάλιστα μέσα στον Αύγουστο και κατά τις τελευταίες ημέρες της θητείας του-οπότε είμαι αναγκασμένος ,προκειμένου να υπερασπιστώ το δημόσιο συμφέρον ,να επιδιώξω την αναβολή της συγκεκριμένης κίνησης.  
Προς αυτή την κατεύθυνση κατέθεσα στο Ελεγκτικό Συνέδριο «Αίτημα Μη Έγκρισης» για την αγορά οικοπέδου, η οποία απαιτεί έγκριση από το Συνέδριο ,ενώ για μια ακόμη φορά καλώ τη νυν Δημοτική Αρχή να επιδείξει στοιχειώδη συναίνεση και να σεβαστεί την λαϊκή εντολή.  
Επ’ ευκαιρία θέλω να ενημερώσω όλους όσους εμπλέκονται στην υπόθεση των οικοπέδων (δημοτικοί υπάλληλοι, συμβολαιογράφοι ,δικηγόροι, μηχανικοί κα) ότι βούλησή μας είναι οι συγκεκριμένες αγορές να μην προχωρήσουν μέσα στον Αύγουστο».

Στη δήλωση αυτή απάντησε την επόμενη μέρα ο τότε Δήμαρχος και πρώτος από εμάς τους υπογράφοντες ,ως εξής :

«Σε χτεσινή δήλωσή του ο νεοεκλεγείς Δήμαρχος κ.Στράτος Σαραούδας ,βρίσκει «πρωτόγνωρη αλλά και εξαιρετικά περίεργη» την υλοποίηση αποφάσεων του Δημοτικού Συμβουλίου. Η άγνοια του για τη ρητή νομική υποχρέωση του Δημάρχου να υλοποιεί τις αποφάσεις του Δημοτικού Συμβουλίου, είναι ίσως κατανοητή. Αλλά το βαρύ υπονοούμενο –είτε το καταλαβαίνει είτε όχι-δεν μπορεί να μείνει μετέωρο.  
Ποιο είναι το εξαιρετικά περίεργο κ.Σαραούδα;  
Η υλοποίηση της ομόφωνης απόφασης του Δημοτικού Συμβουλίου για την αγορά του κτήματος Κουτσουμπέλη; Που ψηφίσατε και εσείς ο ίδιος;  
Ή η λογικά ανεξήγητη μεταστροφή και η προσπάθεια σας, να αποτρέψετε «με νύχια και με δόντια»,με θεμιτά και αθέμιτα μέσα, την απόκτηση ενός πολύτιμου για το μέλλον της πόλης ακινήτου;  
Αν πιστεύετε ότι εκλεγήκατε Δήμαρχος για να ματαιώσετε αυτή την αγορά είστε πολύ μακριά νυχτωμένος. Κανείς, μα κανείς, δεν σας ψήφισε για κάτι τέτοιο.  
Πολύ άστοχα, πολύ άσχημα και –πιστεύω ανεπίγνωστα-πολύ ύποπτα ξεκινήσατε κ. Σαραούδα, πριν καν ξεκινήσετε.  
Προλαβαίνετε να επανορθώσετε και να διορθώσετε, αν αντιληφθείτε τη διαφορά του δημοσίου συμφέροντος που επικαλείστε και των ιδιωτικών συμφερόντων που αντικειμενικά εξυπηρετούνται.  
Θέλω να ελπίζω ότι δεν έχετε καταστεί όμηρος ευτελών και αθέμιτων ιδιωτικών συμφερόντων και ανερμάτιστων τυχοδιωκτών. Ούτε πιστεύω ότι αποδέχεστε τέτοιο ρόλο. Κοιτάξτε όμως γύρω σας και αναρωτηθείτε : ποιοι κινούνται με σκοτεινές επιδιώξεις, ποιοι εισηγούνται και ποιοι οφελούνται από τυχόν ματαίωση αυτής της αγοράς.  
Εύχομαι να αντιληφθείτε έγκαιρα. Αν επιμείνετε στην πραγματικά «εξαιρετικά περίεργη» προσπάθεια σας, να ακυρώσετε το μεγαλύτερο κεκτημένο για το μέλλον της πόλης, θα βρείτε απέναντί σας όχι μόνο εμάς αλλά και αυτούς που σας ψήφισαν.»

Μεταμόρφωση ,9/8/2019  
Μιλτιάδης Ι. Καρπέτας

Από τις παρεμπίπτουσες συζητήσεις που έγιναν σχετικά με τα θέμα της απόκτησης ακινήτου Κουτσουμπέλη, στα μετά την 1 Σεπτεμβρίου Δημ. Συμβούλια και τις εντελώς ακατάληπτες, αντιφατικές και παιδαριώδεις εξηγήσεις, αιτιολογίες και προσχήματα που πρόβαλε ο κ. Δήμαρχος μόνο δύο εξηγήσεις- συμπεράσματα μπορούν να υπάρξουν :  
Ή ο κ. Δήμαρχος έχει παγιδευτεί από περιφερόμενους τυχοδιώκτες, καιροσκόπους και σκοτεινά συμφέροντα που περιφέρονται και επιδιώκουν την ματαίωση της απόκτησης του ακινήτου  
Ή ο ίδιος επιδιώκει την ματαίωση της αγοράς και την υπονομεύει έμμεσα επειδή δεν έχει το θάρρος να αναλάβει το κόστος της ματαίωσης.

Επειδή η απόκτηση του υπ’ αριθμ 33 Ο.Τ που περικλείεται από τις οδούς ΤατοΪου - Ελ.Βενιζέλου-Χλόης-Οδυσσέως δεν αφορά τη χθεσινή, η σημερινή ,την αυριανή ή οποιαδήποτε άλλη διοίκηση του Δήμου και τις όποιες μικρότητες και ματαιοδοξίες τους αλλά το ίδιο το μέλλον της πόλης και της κοινωνίας της, όχι για πέντε, πενήντα ή πεντακόσια χρόνια αλλά για όσο αυτές θα υπάρχουν. Επειδή κανένας δεν έχει το δικαίωμα όποιες εκλογές και όποια ποσοστά και αν επικαλείται, να υπονομεύσει και να θέσει σε κίνδυνο αυτό το μέλλον.  
Επειδή το θέμα και από τυπική αλλά πολύ περισσότερο από τυπική άποψη ανήκει στην ευθύνη ολόκληρου του Δημ. Συμβουλίου και όχι μόνο του Δημάρχου και των καλοπροαίρετων ή κακόβουλων που τον περιβάλλουν  
ΓΙ ‘ ΑΥΤΑ  
Και όσα επιφυλλασόμαστε να προσθέσουμε μέχρι και κατά τη συζήτηση  
ΖΗΤΑΜΕ  
Να συγκληθεί το Δημ.Συμβούλιο κατά τα οριζόμενα στο άρθρο 67 παρ. 2 περ.δ’ Ν.3852/10 και μέσα στην προβλεπόμενη προθεσμία με μοναδικό θέμα ημερήσιας διάταξης την άμεση υλοποίηση των προαναφερθεισών αποφάσεων, απευθείας αγοράς του 33 Ο.Τ.»

Μεταμόρφωση,8 Νοεμβρίου 2019

ΟΙ ΑΙΤΟΥΝΤΕΣ

1.Μιλτιάδης Καρπέτας

2.Φώτης Παπαδόπουλος

3.Κώστας Κολοβός

4.Γιώργος Ηλιόπουλος

5.Γιώργος Χρονόπουλος

6.Νικολέττα Πατέλη

7.Ευάγγελος Γαρούφος

8.Δήμητρα Τσεβά

9.Δημήτρης Ρεντζής

ΜΕΤΑΜΟΡΦΩΣΗ,13 ΝΟΕΜΒΡΙΟΥ 2019  
«ΝΕΑ ΠΟΡΕΙΑ»